บลูชิพโดนทิ้ง กดตลาดปิดลบ 13 จุด ลุ้นพรุ่งนี้รีบาวด์
SET ปิดลบ 13 จุด แรงขายหุ้นกลางและหุ้นใหญ่กดดัน โดยเฉพาะหุ้นกลุ่มแบงก์ที่มีแรงขายออกมา อีกทั้งยังขาดแรงซื้อจากต่างชาติเข้ามาช่วยหนุน แนวโน้มพรุ่งนี้ลุ้นรีบาวด์ทางเทคนิค พร้อมให้แนวต้าน 1,600 จุด และแนวรับ 1,570 จุด
SET ปิดลบ 13 จุด แรงขายหุ้นกลางและหุ้นใหญ่กดดัน โดยเฉพาะหุ้นกลุ่มแบงก์ที่มีแรงขายออกมา อีกทั้งยังขาดแรงซื้อจากต่างชาติเข้ามาช่วยหนุน แนวโน้มพรุ่งนี้ลุ้นรีบาวด์ทางเทคนิค พร้อมให้แนวต้าน 1,600 จุด และแนวรับ 1,570 จุด
19 เม.ย. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลง โดยยังมีแรงกดดันจากแรงขายหุ้นขนาดกลางและขนาดใหญ่ออกมากดดัน รวมถึงหุ้นในกลุ่มแบงก์ที่มีแรงขายออกมาหลังจากที่ผลการดำเนินงานไตรมาส 1/66 ของ TISCO ออกมาเป็นไปตามที่ตลาดคาด และมองว่าจะไม่มีปัจจัยที่ออกมาเซอร์ไพรส์ในเชิงบวกต่องบฯแบงก์อื่นเช่นกัน
ขณะเดียวกันยังไม่มีปัจจัยหนุนใหม่เข้ามาช่วยผลักดันดัชนี ส่งผลให้เมื่อดัชนีขึ้นไปยืนที่ระดับ 1,600 จุด ก็มีแรงขายทำกำไร อีกทั้งยังไม่เห็นแรงซื้อจากนักลงทุนต่างชาติเข้ามามาก ซึ่งมองว่าต่างชาติยังคงชะลอการลงทุน เพื่อรอความชัดเจนของการขึ้นดอกเบี้ยของธนาคารกลางสหรัฐ(เฟด)ในครั้งต่อไป ส่วนตลาดหุ้นอื่นในภูมิภาคเอเชียวันนี้เคลื่อนไหวบวกและลบสลับกัน
สำหรับแนวโน้มตลาดหุ้นไทยพรุ่งนี้มองว่ามีโอกาสลุ้นรีบาวด์ได้ หลังจากที่ดัชนีปรับตัวลงพอสมควร ทำให้อาจจะมีการรีบาวด์ทางเทคนิคได้ และยังต้องติดตามการประกาศผลการดำเนินงานไตรมาส 1/66 ของบริษัทจดทะเบียนที่กำลังทยอยออกมา โดยให้แนวต้าน 1,600 จุด แนวรับ 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BDMS มูลค่าการซื้อขาย 2,903.20 ล้านบาท ปิดที่ 29.50 บาท ลดลง 0.50 บาท
CPALL มูลค่าการซื้อขาย 2,821.30 ล้านบาท ปิดที่ 64.00 บาท เพิ่มขึ้น 1.00 บาท
AOT มูลค่าการซื้อขาย 1,971.74 ล้านบาท ปิดที่ 72.50 บาท ราคาไม่เปลี่ยนแปลง
TISCO มูลค่าการซื้อขาย 1,938.24 ล้านบาท ปิดที่ 99.75 บาท ลดลง 1.75 บาท
PTTEP มูลค่าการซื้อขาย 1,649.23 ล้านบาท ปิดที่ 158 บาท ราคาไม่เปลี่ยนแปลง